У падрыхтоўчы клас музычнай школы Рыту запісала мама яшчэ ў пяцігадовым узросце. Дзяўчынка вельмі хацела хутчэй навучыцца іграць на фартэпіяна. Жаданне зразумелае. Ну хто з дзяцей не марыць іграць на нейкім інструменце? Але ў многіх жаданне знікае з першымі цяжкасцямі. Гэтыя цяжкасці маленькую Маргарыту не спужалі. Яна старанна авалодвала інструментам, стойка вытрымлівала па некалькі гадзін заняткаў. За восем гадоў вучобы ў музычнай школе музыка не толькі не надакучыла дзяўчыне, але і стала ўвогуле яе прызваннем. Потым былі пяць гадоў вучобы ў Брэсцкім музычным каледжы і тры гады завочнага навучання на аддзяленні музычнага мастацтва і сацыяльнай педагогікі ў Мінскім педуніверсітэце імя М.Танка.